钦定古今图书集成/明伦汇编/官常典/第408卷 > 杨荐
## 钦定古今图书集成/明伦汇编/官常典/第408卷 > 杨荐

按《周书》本传，“荐字承略，秦郡宁夷人也。父宝，昌平郡
守。荐幼孤，早有名誉，性廉谨，喜怒不形于色。魏永安
中，随尔朱天光入关，讨群贼，封高邑县男。文帝临夏
州，补帐内都督。及平侯莫陈悦，使荐入洛阳，请事魏
孝武帝，授文帝关西大行台，仍除荐直阁将军。时冯
翊长公主嫠居，孝武意，欲归诸文帝，乃令武卫元毗”
喻旨。荐归白文帝，又遣荐入洛阳请之，孝武即许焉。
孝武欲向关中，荐赞成其计。孝武曰：“卿归语行台迎
我。”文帝又遣荐与长史宇文测出关候接。孝武至长
安，进爵清水县子。魏大统元年，蠕蠕请和亲，文帝遣
荐与杨宽使，并结婚而还。进爵为侯。又使荐纳币于
蠕蠕。魏文帝郁久闾后崩，文帝遣仆射赵善使蠕蠕，
更请婚。善至夏州，闻蠕蠕贰于东魏，欲执使者，善惧
乃还。文帝乃使荐往，赐黄金十斤，杂彩三百疋。荐至
蠕蠕，责其背惠食言，并论结婚之意。蠕蠕感悟，乃遣
使随荐报命焉。及侯景来附，文帝令荐与镇遏。荐知
景翻覆，遂求还，具陈事实。文帝乃遣使密追助景之
兵，寻而景叛。十六年，大军东讨，文帝恐蠕蠕乘虚寇
掠，乃遣荐往，更论和好，以安慰之。进使持节、骠骑大
将军、开封仪同三司，加侍中。孝闵帝践祚，除御伯大
夫，进爵姚谷县公，仍使突厥结婚。突厥可汗弟地头
可汗阿史郍库头居东面，与齐通和，说其兄欲背先
约。计谋已定，将以荐等送齐。荐知其意，乃正色责之，
辞气慷慨，涕泗横流。可汗惨然良久曰：“幸无所疑，当
共平东贼，然后发遣我女。”乃令荐先报命，仍请东讨
以奉使称旨，迁大将军。保定四年，又纳币于突厥。还
行小司马，又行大司徒。从陈公纯等逆女于突厥。进
爵南安郡公。天和三年，迁总管、梁州刺史。后以疾卒。